Filološki fakultet Univerziteta u Beogradu

**Filološki fakultet Univerziteta u Beogradu** je član Univerziteta u Beogradu, nastao izdvajanjem iz Filozofskog fakulteta školske 1960/61. godine. Nalazi se na Studentskom trgu 3, između zgrade Rektorata Univerziteta u Beogradu i zadužbine Ilije M. Kolarca. Dekan Fakulteta je prof. dr Iva Draškić Vićanović, a Prodekani su prof. dr Balša Stipčević (za nastavu), prof. dr Nenad Tomović (za naučni i stručni rad), prof. dr Anete Đurović (za međunarodnu saradnju) i prof. dr Saša Moderc (za finansije).

## Historija
### Razvoj filoloških disciplina u Srbiji
Institucionalizovano izučavanje filoloških disciplina postoji u novovekovnoj Srbiji još od vremena ustanovljenja Velike škole u Beogradu 1808. godine, u kojoj su se učili srpski i nemački jezik.

Istorija visokog školstva u Srbiji počinje sa osnivanjem Liceja kneževine Srbije 1838. godine u Kragujevcu. Nastava stranih jezika je i zakonski utemeljena 1839. godine, kada se pored nemačkog u nastavni plan uvodi i francuski jezik. Dve godine kasnije, 1841. Licej je preseljen u Beograd.

Na temelju Liceja, knjaz Mihailo je 1863. godine osnovao Veliku školu (Akademiju) koja je useljena u zadužbinu kapetana Miše Anastasijevića na Velikoj pijaci (*danas: Studentski trg*). U toj zgradi se danas nalazi Rektorat Univerziteta u Beogradu i Katedra za srpski jezik Filološkog fakulteta. Velika škola je bila podeljena na tri fakulteta: Filozof(ij)ski, Tehnički i Naučni.

Filozofski fakultet Velike škole podeljen je 1873. godine na dva odseka: Filološko-istorijski i Prirodno-matematički. Katedra za slovensku filologiju i istoriju svetske književnosti postojala je od 1873. godine, a iz nje se 1876. godine izdvojila Katedra za srpsku i slovensku književnost. Filološko-istorijski odsek je kasnije, 1896. godine, podeljen na Lingvističko-literarni i Istorijsko-geografski. Na Lingvističko-literarnom odseku stručni predmeti su bili: Srpska i slovenska filologija, Istorija srpske i jugoslovenske književnosti, Latinski i grčki jezik i književnost, Francuski i nemački jezik i književnost i Teorija književnosti.

Utemeljenje Beogradskog univerziteta 1905. god. dalo je nov polet filološkim disciplinama koje su se razvijale u organizacionom okviru Filozofskog fakulteta do 1960. godine, kada je osnovan Filološki fakultet.

### Filološki fakultet (1960)
Filološki fakultet je postao samostalna nastavna i naučna ustanova izdvajanjem iz Filozofskog fakulteta školske 1960/61. godine.

Neposredno po izdvajanju, Fakultet je imao jedanaest nastavnih grupa: Srpskohrvatski jezik, Jugoslovenska književnost, Jugoslovenska i svetska književnost, Slavistika, Francuski jezik, Italijanski jezik, Engleski jezik, Nemački jezik, Opšta književnost, Orijentalna filologija i Albanologija.

Postdiplomske odnosno magistarske studije uvedene su školske 1961/62. godine.

Od 1996. godine u Kragujevcu počinje sa radom Nastavno odeljenje Filološkog fakulteta, sa studijskim grupama za srpski, engleski, francuski, španski i nemački jezik i njihove književnosti. 2002. godine ovo odeljenje, odlukom Vlade Republike Srbije, dobija samostalnost i, zajedno sa odeljenjem za muzičke umetnosti FMU i odeljenjem primenjenih umetnosti FPU, spaja se u jedinstven fakultet, Filološko-umetnički fakultet Univerziteta u Kragujevcu (skraćeno FILUM).

## Katedre
Fakultet ima 15 samostalnih katedri:
* Katedra za srpski jezik sa južnoslovenskim jezicima
** Grupa za srpski jezik i književnost
** Grupa za srpski jezik i književnost sa opštom lingvistikom
** Grupa za bugarski jezik i književnost
* Katedra za srpsku književnost sa južnoslovenskim književnostima
** Grupa za srpsku književnost i jezik
** Grupa za srpsku književnost i jezik sa komparatistikom
* Katedra za opštu književnost i teoriju književnosti
** Grupa za opštu književnost i teoriju književnosti
* Katedra za slavistiku
** Grupa za ruski jezik i književnost
** Grupa za poljski jezik i književnost
** Grupa za češki jezik i književnost
** Grupa za slovački jezik i književnost
** Grupa za ukrajinski jezik i književnost
* Katedra za italijanistiku
** Grupa za italijanski jezik i književnost
* Katedra za romanistiku
** Grupa za francuski jezik i književnost
** Grupa za rumunski jezik i književnost
* Katedra za iberijske studije
** Grupa za španski jezik i hispanske književnosti
* Katedra za germanistiku
** Grupa za nemački jezik i književnost
** Grupa za skandinavske jezike i književnosti
** Grupa za holandski jezik i književnost
* Katedra za anglistiku
** Grupa za engleski jezik i književnost
* Katedra za orijentalnu filologiju
** Grupa za arapski jezik i književnost
** Grupa za turski jezik i književnost
** Grupa za japanski jezik i književnost
** Grupa za kineski jezik i književnost
** Lektorat za korejski jezik
** Lektorat za persijski jezik
* Katedra za albanologiju
** Grupa za albanski jezik i književnost
* Katedra za opštu lingvistiku
** Grupa za opštu lingvistiku
* Katedra za bibliotekarstvo i informatiku
** Grupa za bibliotekarstvo i informatiku
* Katedra za neohelenske studije
** Grupa za grčki jezik i književnost
* Katedra za hungarologiju
** Grupa za mađarski jezik i književnost

Posebnu jedinicu Fakulteta predstavlja Seminar za društvene nauke, koji organizuje nastavu filozofije, kulturologije, socijalne ekologije i psihologije za sve studijske grupe.

## Naučni centri
Na Fakultetu ima 5 posebnih naučnih centara:

# Centar za postdiplomske i doktorske studije
# Međunarodni slavistički centar
# Centar za srpski jezik kao strani
# Centar za naučnoistraživački rad i izdavačku delatnost
# Centar za Istočnu Aziju

## Izdavačka delatnost
Fakultet izdaje sledeće periodične publikacije:
* Prilozi za književnost, jezik, istoriju i folklor (*od [[1921]]. godine*)
* Anali Filološkog fakulteta (*od [[1961]]. godine*)
* Filološki pregled (*glasilo Fakulteta od [[1997]]. godine*)

Od 1961. izlazi i serija monografskih publikacija *Monografije Filološkog fakulteta*, u kojoj je do sada objavljeno preko 80 doktorskih disertacija i ostalih monografskih radova.

## Vanjske veze
* Filološki fakultet Univerziteta u Beogradu